
Az MVM Paksi Atomerőmű Zrt. számviteli elemzése és versenyképessége a hazai nagyerőművek körében

Jelen dolgozat az Országgyűlés 25/2009. (IV.2.)-es határozatának hatására készült: az Országgyűlés hozzájárult a Paksi Atomerőmű telephelyén új blokkok létesítését előkészítő tevékenység megkezdéséhez. A dolgozat kizárólag nyilvánosan elérhető információk felhasználásával készült.
A tanulmány első része a Paksi Atomerőmű jövedelmi helyzetének elemzése céljából készült, jövedelmezőségi és megtérülési mutatók felhasználásával. Az elemzés 7 üzleti évet felölelve, 2006-tól 2012-ig valósult meg. Megállapítottam, hogy a jövedelmi helyzetet döntő mértékben az értékesített villamos áram kilówattóránkénti nyeresége befolyásolja, illetve, hogy a termeléshez szükséges nukleáris fűtőanyag rendkívül kiszámítható áron szerezhető be.
A dolgozat második részében a vállalat pénzügyi helyzetének elemzése valósult meg, szintén 2006-től 2012-ig bezárólag. Ennek alakulását a likviditási mutatók számítása mellett az egy részvényre jutó osztalékfizetések számításával mutattam be. Eredményképp kijelenthető, hogy a tulajdonosok szemszögéből a vállalat évről évre jövedelmezőbbnek bizonyul.
Az értekezés harmadik részével az MVM Paksi Atomerőmű Zrt. vagyoni helyzetének alakulását, s annak okait mutatom be 2006 és 2012 között. A vagyoni helyzet alakulását vertikális és horizontális mutatószámokon keresztül tárom fel. Konstatálható, hogy a cég eszközstruktúrájában a vizsgált időszak alatt a forgóeszközök túlsúlyba kerültek. Ennek oka, hogy a kevés beruházás miatt a tárgyi eszközök állománya évről évre csökken az amortizáció miatt, illetve a készletek és követelések dinamikusan emelkednek. Ebben nagy szerepe van a megtermelt villamosenergia-mennyiség emelkedésének.
Munkám negyedik része a Paksi Atomerőmű hazai nagyerőművek körében elvégzett termelési és jövedelmi versenyképességét mutatja be, 2010 és 2012 között. A termelési versenyképesség mutatószáma a vállalatok által értékesített villamos áramra vetített üzemi költség, mely az előállítási költséget reprezentálja. A jövedelmi versenyképesség mutatószámát az eladási ár és előállítási költség különbözeteként előállított kilówattóránkénti értékesítési nyereséget jelentő érték adja. A vizsgálatok alapján kijelenthető, hogy a vizsgálatba bevont nagyerőművek egyike sem képes olcsóbban áramot előállítani a Paksi Atomerőműnél.
Dolgozatommal célom, hogy felfedjem, milyen helyet foglal el a Paksi Atomerőmű a hazai nagyerőművek által alkotott összképben, s a további következtetések levonását a bővítést illetően már az olvasóra bízom.



